Julius Malema weer in hofJulius Malema in die hof. Foto: EFF/Twitter Julius Malema, leier van die EFF, het weer Maandag in die Newcastle-landdroshof verskyn. Malema het op aanklagte van die oortreding van die Wet op Oproerige Byeenkomste verskyn en die saak is tot 25 Februarie uitgestel hangende ŉ uitspraak oor die grondwetlikheid van die aanklagte. Die EFF-leier se regspan betwis die grondwetlikheid van die Wet op Oproerige Byeenkomste en die EFF beskuldig die staat dat hy “wette uit die apartheidsera” gebruik om kritici stil te maak. Talle ondersteuners het buite die hof saamgedrom waar Malema hulle toegespreek het. Hy het sy onlangse uitsprake dat die meeste Indiërs rassisties is, herhaal. “Ons het nie gesê alle Indiërs is nie. So, as jy ŉ Indiër is en jy is rassisties, dan weet jy ons praat met jou.” Volgens Malema is daar dubbele standaarde rakende rassisme in Suid-Afrika aangesien hy gekruisig is oor sy uitlatings rakende Indiërs, maar dit nie ŉ probleem is as ŉ Indiër self sê die meeste Indiërs is rassisties nie. Julius Malema spreek sy ondersteuners buite die hof toe. Foto: EFF/Twitter “Dit is die probleem wat ons het in hierdie land. Dit is waar as ŉ wit persoon dit sê, dit is waar as ŉ Indiese persoon dit sê, maar wanneer dit deur ŉ persoon van ŉ laer klas gesê word, is dit onaanvaarbaar.” Malema het ook van sy vorige uitlatings oor grondonteiening herhaal. Hy het aan sy ondersteuners gesê dat hulle almal binne die volgende vyf jaar grond sal hê en kan bewerk. “Elkeen van julle sal gelyk wees aan die wit minderheid. Dit is hoe die toekoms lyk. Van julle sal wit huishulpe hê.” Malema het in April in die Bloemfontein-landdroshof op dieselfde aanklagte verskyn en die saak is tot 27 Julie uitgestel, ook hangende ŉ uitspraak oor die grondwetlikheid van die aanklagte teen hom. Die aanklagte teen Malema hou verband met uitlatings wat hy in 2014 en 2016 gemaak het. Malema het in 2014, by ŉ EFF-verkiesingskonferensie in Bloemfontein, aan EFF-lede gesê hulle moet grond beset. Nadat Malema verlede jaar op hierdie aanklagte in die hof verskyn het, het hy weer eens aan sy ondersteuners buite die hof gesê hulle moet “enige mooi stuk grond wat [hulle] sien, vat”, omdat dit “deur volksmoord” by swart mense afgeneem is. Malema het in Junie 2016 vir sy ondersteuners gesê om grond te beset omdat dit aan swart mense behoort en wit mense nie eienaars van grond mag wees nie.